Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 192/2007 για την επιβολή οριστικού δασμού αντιντάμπινγκ στις εισαγωγές τερεφθαλικού πολυαιθυλενίου καταγωγής, μεταξύ άλλων, Ταϊβάν, κατόπιν επανεξέτασης για «νέο εξαγωγέα» σύμφωνα με το άρθρο 11 παράγραφος 4 του κανονισμού (ΕΚ) αριθ. 1225/2009 /* COM/2013/0112 final - 2013/0067 (NLE) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Αιτιολογία και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας («ο βασικός κανονισμός»), κατά την επανεξέταση για «νέο εξαγωγέα» του κανονισμού (ΕΚ) αριθ. 192/2007[1] για την επιβολή οριστικού δασμού αντιντάμπινγκ στις εισαγωγές τερεφθαλικού πολυαιθυλενίου καταγωγής, μεταξύ άλλων, Ταϊβάν. Γενικό πλαίσιο Η παρούσα πρόταση εντάσσεται στο πλαίσιο της εφαρμογής του βασικού κανονισμού και είναι αποτέλεσμα της έρευνας που διεξάχθηκε σύμφωνα με τις ουσιώδεις και διαδικαστικές απαιτήσεις του βασικού κανονισμού. Ισχύουσες διατάξεις στο πεδίο που καλύπτει η πρόταση Με τον κανονισμό (ΕΚ) αριθ. 2604/2000[2], το Συμβούλιο επέβαλε οριστικό δασμό αντιντάμπινγκ στις εισαγωγές ορισμένων τύπων τερεφθαλικού πολυαιθυλενίου (PET) καταγωγής Ινδίας, Ινδονησίας, Μαλαισίας, Δημοκρατίας της Κορέας, Ταϊβάν και Ταϊλάνδης («οι οικείες χώρες») δυνάμει του άρθρου 5 του βασικού κανονισμού. Έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του βασικού κανονισμού, το Συμβούλιο, με τον κανονισμό (EΚ) αριθ. 192/2007, αποφάσισε ότι τα προαναφερθέντα μέτρα θα πρέπει να διατηρηθούν. Με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης στις 24 Φεβρουαρίου 2012[3] η Επιτροπή κίνησε επανεξέταση ενόψει της λήξης ισχύος των μέτρων, σύμφωνα με το άρθρο 11 παράγραφος 2 του βασικού κανονισμού. Η έρευνα βρίσκεται υπό εξέλιξη. Συνοχή με άλλες πολιτικές και στόχους της Ένωσης Άνευ αντικειμένου. 2. ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΑΝΤΙΚΤΥΠΟΥ Διαβουλεύσεις με τα ενδιαφερόμενα μέρη Τα ενδιαφερόμενα μέρη τα οποία αφορά η διαδικασία είχαν τη δυνατότητα να υποστηρίξουν τα συμφέροντά τους στη διάρκεια της έρευνας, σύμφωνα με τις διατάξεις του βασικού κανονισμού. Συλλογή και χρήση εμπειρογνωμοσύνης Δεν χρειάστηκε εξωτερική εμπειρογνωμοσύνη. Εκτίμηση αντίκτυπου Η παρούσα πρόταση είναι αποτέλεσμα της εφαρμογής του βασικού κανονισμού. Ο βασικός κανονισμός δεν προβλέπει γενική εκτίμηση αντίκτυπου αλλά περιέχει πλήρη κατάλογο των όρων που πρέπει να εκτιμηθούν. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Σύνοψη της προτεινόμενης δράσης Στις 17 Ιουλίου 2012, η Επιτροπή ανακοίνωσε, με κανονισμό που δημοσιεύτηκε στην Επίσημη Εφημερίδα της Ευρωπαϊκής Ένωσης, την έναρξη επανεξέτασης για «νέο εξαγωγέα» του κανονισμού (ΕΚ) αριθ. 192/2007 του Συμβουλίου για την επιβολή οριστικού δασμού αντιντάμπινγκ στις εισαγωγές ορισμένων τύπων τερεφθαλικού πολυαιθυλενίου καταγωγής, μεταξύ άλλων, Ταϊβάν, για την κατάργηση του δασμού όσον αφορά τις εισαγωγές από έναν εξαγωγέα της εν λόγω χώρας και για την υπαγωγή των εν λόγω εισαγωγών σε καταγραφή. Η επανεξέταση κινήθηκε κατόπιν αίτησης που υποβλήθηκε από την εταιρεία Lealea Enterprise Co., Ltd. («ο αιτών»), παραγωγός-εξαγωγέας της Ταϊβάν («η οικεία χώρα») ορισμένων τύπων τερεφθαλικού πολυαιθυλενίου. Η έρευνα δεν εντόπισε ντάμπινγκ στις συναλλαγές που πραγματοποίησε ο αιτών κατά την περίοδο της έρευνας επανεξέτασης. Κατά συνέπεια, προτείνεται στο Συμβούλιο να εγκρίνει τη συνημμένη πρόταση κανονισμού για την κατάργηση των υφιστάμενων μέτρων όσον αφορά τον αιτούντα, η οποία θα πρέπει να δημοσιευθεί στην Επίσημη Εφημερίδα της Ευρωπαϊκής Ένωσης το αργότερο έως τις 17 Απριλίου 2013. Με την έναρξη ισχύος του προτεινόμενου κανονισμού, η καταγραφή των εισαγωγών που επιβλήθηκε με τον κανονισμό (ΕΕ) αριθ. 653/2012 θα πρέπει να παύσει χωρίς αναδρομική είσπραξη των δασμών αντιντάμπινγκ. Νομική βάση Κανονισμός (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας. Αρχή της επικουρικότητας Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Συνεπώς, δεν εφαρμόζεται η αρχή της επικουρικότητας. Αρχή της αναλογικότητας Η πρόταση είναι σύμφωνη με την αρχή της αναλογικότητας για τους ακόλουθους λόγους: Το είδος της δράσης περιγράφεται στον προαναφερόμενο βασικό κανονισμό και δεν αφήνει περιθώρια για λήψη αποφάσεων σε εθνικό επίπεδο. Η αναφορά του τρόπου με τον οποίο ο οικονομικός και διοικητικός φόρτος που βαρύνει την Ένωση, τις κυβερνήσεις των κρατών μελών, τις περιφερειακές και τις τοπικές αρχές, τους οικονομικούς παράγοντες και τους πολίτες ελαχιστοποιείται και είναι αναλογικός προς το στόχο της πρότασης είναι άνευ αντικειμένου. Επιλογή νομικών πράξεων Προτεινόμενη πράξη: κανονισμός. Άλλα μέσα δεν θα ήταν κατάλληλα για τον ακόλουθο λόγο: Ο βασικός κανονισμός δεν προβλέπει εναλλακτικές επιλογές. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση δεν έχει επιπτώσεις στον προϋπολογισμό της Ένωσης. 2013/0067 (NLE) Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 192/2007 για την επιβολή οριστικού δασμού αντιντάμπινγκ στις εισαγωγές τερεφθαλικού πολυαιθυλενίου καταγωγής, μεταξύ άλλων, Ταϊβάν, κατόπιν επανεξέτασης για «νέο εξαγωγέα» σύμφωνα με το άρθρο 11 παράγραφος 4 του κανονισμού (ΕΚ) αριθ. 1225/2009 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[4] («ο βασικός κανονισμός»), και ιδίως το άρθρο 11 παράγραφος 4, Έχοντας υπόψη την πρόταση που υπέβαλε η Ευρωπαϊκή Επιτροπή («η Επιτροπή»), κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: Α. ΙΣΧΥΟΝΤΑ ΜΕΤΡΑ (1) Με τον κανονισμό (ΕΚ) αριθ. 2604/2000[5], το Συμβούλιο επέβαλε οριστικό δασμό αντιντάμπινγκ στις εισαγωγές ορισμένων τύπων τερεφθαλικού πολυαιθυλενίου καταγωγής Ινδίας, Ινδονησίας, Μαλαισίας, Δημοκρατίας της Κορέας, Ταϊβάν και Ταϊλάνδης, σύμφωνα με το άρθρο 5 του βασικού κανονισμού. (2) Έπειτα από επανεξέταση ενόψει της λήξης ισχύος των μέτρων, σύμφωνα με το άρθρο 11 παράγραφος 2 του βασικού κανονισμού, το Συμβούλιο, με τον κανονισμό (EΚ) αριθ. 192/2007[6], αποφάσισε ότι τα προαναφερθέντα μέτρα θα πρέπει να διατηρηθούν. (3) Με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης στις 24 Φεβρουαρίου 2012[7] η Επιτροπή κίνησε μια άλλη επανεξέταση ενόψει της λήξης ισχύος των μέτρων, σύμφωνα με το άρθρο 11 παράγραφος 2 του βασικού κανονισμού. Η εν λόγω έρευνα βρίσκεται, παράλληλα, υπό εξέλιξη και θα ολοκληρωθεί με χωριστή νομική πράξη. Β. ΤΡΕΧΟΥΣΑ ΔΙΑΔΙΚΑΣΙΑ 1. ΑΙΤΗΣΗ ΕΠΑΝΕΞΕΤΑΣΗΣ (4) Η Επιτροπή έλαβε αίτηση για την κίνηση επανεξέτασης για «νέο εξαγωγέα», σύμφωνα με το άρθρο 11 παράγραφος 4 του βασικού κανονισμού. Η αίτηση υποβλήθηκε από τη LeaLea Enterprise Co., Ltd. («ο αιτών»), παραγωγό-εξαγωγέα της Ταϊβάν («η οικεία χώρα»). (5) Ο αιτών ισχυρίζεται ότι δεν πραγματοποίησε εξαγωγές του υπό εξέταση προϊόντος στην Ένωση κατά την περίοδο της έρευνας, δηλαδή κατά την περίοδο από την 1η Οκτωβρίου 1998 έως τις 30 Σεπτεμβρίου 1999 («η περίοδος της αρχικής έρευνας»). (6) Επιπλέον, ο αιτών ισχυρίζεται ότι δεν συνδέεται με κανέναν από τους παραγωγούς-εξαγωγείς του υπό εξέταση προϊόντος που υπόκεινται στα προαναφερόμενα μέτρα αντιντάμπινγκ. (7) Ο αιτών ισχυρίζεται ακόμη ότι άρχισε να εξάγει το υπό εξέταση προϊόν στην Ένωση μετά το πέρας της περιόδου της αρχικής έρευνας. 2. ΕΝΑΡΞΗ ΕΠΑΝΕΞΕΤΑΣΗΣ ΓΙΑ «ΝΕΟ ΕΞΑΓΩΓΕΑ» (8) Η Επιτροπή εξέτασε τα εκ πρώτης όψεως αποδεικτικά στοιχεία που υπέβαλε ο αιτών και έκρινε ότι ήταν επαρκή για να κινήσει διαδικασία επανεξέτασης σύμφωνα με το άρθρο 11 παράγραφος 4 του βασικού κανονισμού. Μετά τις διαβουλεύσεις με τη συμβουλευτική επιτροπή και αφού δόθηκε η ευκαιρία στον ενδιαφερόμενο κλάδο παραγωγής της Ένωσης να υποβάλει τις παρατηρήσεις του, η Επιτροπή κίνησε, δυνάμει του κανονισμού (ΕΚ) αριθ. 653/2012[8], τη διαδικασία επανεξέτασης του κανονισμού (ΕΚ) αριθ. 192/2007 όσον αφορά τον αιτούντα. (9) Σύμφωνα με τον κανονισμό (ΕΚ) αριθ. 653/2012, ο δασμός αντιντάμπινγκ σε ορισμένους τύπους τερεφθαλικού πολυαιθυλενίου που επιβλήθηκε με τον κανονισμό (ΕΚ) αριθ. 192/2007 καταργήθηκε όσον αφορά τις εισαγωγές του υπό εξέταση προϊόντος που παράγεται και πωλείται για εξαγωγές στην Ένωση από τον αιτούντα. Παράλληλα, δυνάμει του άρθρου 14 παράγραφος 5 του βασικού κανονισμού, οι τελωνειακές αρχές κλήθηκαν να λάβουν τα κατάλληλα μέτρα για την καταγραφή των εν λόγω εισαγωγών. 3. ΥΠΟ ΕΞΕΤΑΣΗ ΠΡΟΪΟΝ (10) Το υπό εξέταση προϊόν είναι τερεφθαλικό πολυαιθυλένιο («PET») με αριθμό ιξώδους 78 ml/g ή μεγαλύτερο, σύμφωνα με το πρότυπο ISO (International Organization for Standardization, Διεθνής Οργανισμός Τυποποίησης) 1628-5, καταγωγής Ταϊβάν, το οποίο υπάγεται επί του παρόντος στον κωδικό ΣΟ 3907 60 20 («το υπό εξέταση προϊόν»). 4. ΕΝΔΙΑΦΕΡΟΜΕΝΑ ΜΕΡΗ (11) Η Επιτροπή ενημέρωσε επίσημα τον κλάδο παραγωγής της Ένωσης, τον αιτούντα και τους εκπροσώπους της χώρας εξαγωγής για την έναρξη της επανεξέτασης. Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να γίνουν δεκτά σε ακρόαση. (12) Η Επιτροπή απέστειλε ερωτηματολόγιο αντιντάμπινγκ στον αιτούντα και τις συνδεδεμένες με αυτόν εταιρείες και έλαβε απαντήσεις εντός της προθεσμίας που είχε τεθεί για το σκοπό αυτό. (13) Η Επιτροπή επεδίωξε να εξακριβώσει όλες τις πληροφορίες τις οποίες έκρινε αναγκαίες για τον καθορισμό του καθεστώτος του νέου εξαγωγέα και του ντάμπινγκ, ενώ πραγματοποιήθηκαν και επιτόπιοι έλεγχοι στις εγκαταστάσεις του αιτούντος στην Ταϊβάν. 5. ΠΕΡΙΟΔΟΣ ΕΡΕΥΝΑΣ ΕΠΑΝΕΞΕΤΑΣΗΣ (14) Η περίοδος της έρευνας επανεξέτασης για την πρακτική ντάμπινγκ κάλυψε την περίοδο από την 1η Ιανουαρίου 2011 έως τις 30 Ιουνίου 2012 («περίοδος της έρευνας επανεξέτασης» ή «ΠΕΕ»). Γ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ 1. ΙΔΙΟΤΗΤΑ «ΝΕΟΥ ΕΞΑΓΩΓΕΑ» (15) Η έρευνα επιβεβαίωσε ότι η εν λόγω εταιρεία δεν είχε εξαγάγει το υπό εξέταση προϊόν κατά την περίοδο της αρχικής έρευνας και ότι άρχισε τις εξαγωγές της στην Ένωση μετά την περίοδο αυτή. (16) Ενώ οι εξαγόμενες ποσότητες ήταν περιορισμένες, κρίθηκαν, εντούτοις, επαρκείς για τον καθορισμό ενός αξιόπιστου περιθωρίου ντάμπινγκ. Από άποψη μεγέθους της κάθε αποστολής και κύκλου εργασιών ανά πελάτη, οι εξαγόμενες ποσότητες ακολουθούσαν εξέλιξη συγκρίσιμη με εκείνη των εξαγωγών του αιτούντος σε αγορές τρίτων χωρών. (17) Όσον αφορά τους άλλους όρους για την αναγνώριση του καθεστώτος του νέου εξαγωγέα, η εταιρεία μπόρεσε να αποδείξει ότι δεν ήταν συνδεδεμένη, άμεσα ή έμμεσα, με κανέναν από τους παραγωγούς-εξαγωγείς της Ταϊβάν που υπόκεινται στα ισχύοντα μέτρα αντιντάμπινγκ όσον αφορά το υπό εξέταση προϊόν. (18) Ως εκ τούτου, επιβεβαιώνεται ότι η εταιρεία θα πρέπει να θεωρηθεί «νέος εξαγωγέας», σύμφωνα με το άρθρο 11 παράγραφος 4 του βασικού κανονισμού και, συνεπώς, θα πρέπει να καθοριστεί ως προς αυτήν ατομικό περιθώριο ντάμπινγκ. 2. ΝΤΑΜΠΙΝΓΚ Κανονική αξία (19) Ο αιτών παράγει και πωλεί το υπό εξέταση προϊόν στην εσωτερική αγορά, καθώς και σε εξαγωγικές αγορές. Ο αιτών πωλεί άμεσα σε όλες τις αγορές. (20) Σύμφωνα με το άρθρο 2 παράγραφος 2 του βασικού κανονισμού, οι εγχώριες πωλήσεις θεωρούνται αντιπροσωπευτικές όταν ο συνολικός όγκος των εγχώριων πωλήσεων ανέρχεται τουλάχιστον στο 5% του συνολικού όγκου των εξαγωγικών πωλήσεων στην Ένωση. Η Επιτροπή διαπίστωσε ότι ο αιτών εξήγαγε έναν τύπο προϊόντος στην Ένωση και ότι ο ίδιος τύπος προϊόντος πωλήθηκε στην εγχώρια αγορά από τον αιτούντα σε συνολικά αντιπροσωπευτικούς όγκους. (21) Η Επιτροπή εξέτασε επίσης κατά πόσον οι πωλήσεις του υπό εξέταση προϊόντος που πραγματοποιήθηκαν στην εγχώρια αγορά σε αντιπροσωπευτικές ποσότητες μπορούσαν να θεωρηθούν ότι γίνονται στο πλαίσιο συνήθων εμπορικών πράξεων, σύμφωνα με το άρθρο 2 παράγραφος 4 του βασικού κανονισμού. Αυτό έγινε με τον καθορισμό του ποσοστού των κερδοφόρων εγχώριων πωλήσεων προς ανεξάρτητους πελάτες. Επειδή διαπιστώθηκε ότι πραγματοποιήθηκαν επαρκείς πωλήσεις κατά τις συνήθεις εμπορικές πράξεις, η κανονική αξία βασίστηκε στην πραγματική εγχώρια τιμή. Τιμή εξαγωγής (22) Το υπό εξέταση προϊόν εξήχθη απευθείας σε ανεξάρτητους πελάτες στην Ένωση. Συνεπώς, η τιμή εξαγωγής καθορίστηκε με βάση τις πράγματι πληρωθείσες ή πληρωτέες τιμές εξαγωγής, σύμφωνα με το άρθρο 2 παράγραφος 8 του βασικού κανονισμού. Σύγκριση (23) Η κανονική αξία και οι τιμές εξαγωγής συγκρίθηκαν σε επίπεδο τιμών εκ του εργοστασίου. (24) Για να εξασφαλισθεί η δίκαιη σύγκριση μεταξύ της κανονικής αξίας και της τιμής εξαγωγής πραγματοποιήθηκαν αναπροσαρμογές, ώστε να ληφθούν υπόψη οι διαφορές που επηρεάζουν τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Έγιναν οι κατάλληλες αναπροσαρμογές για να ληφθούν υπόψη τα έξοδα ασφάλισης το κόστος διεκπεραίωσης, τα έξοδα φόρτωσης και τα παρεπόμενα έξοδα, καθώς και τα έξοδα πιστώσεων σε όλες τις περιπτώσεις που τα εν λόγω μέτρα θεωρήθηκαν εύλογα και ακριβή και αποδεικνύονταν με επαληθευμένα στοιχεία. Περιθώριο ντάμπινγκ (25) Σύμφωνα με το άρθρο 2 παράγραφος 11 του βασικού κανονισμού, το περιθώριο ντάμπινγκ καθορίστηκε με βάση τη σύγκριση μιας μέσης σταθμισμένης κανονικής αξίας με το σταθμισμένο μέσο όρο των τιμών όλων των εξαγωγικών συναλλαγών με την Ένωση. Καθώς ο αριθμός των εξαγωγών στην Ένωση ήταν περιορισμένος, οι ατομικές τιμές εξαγωγής προς την Ένωση συγκρίθηκαν επίσης με τη σταθμισμένη μέση κανονική αξία των μηνών κατά τους οποίους πραγματοποιήθηκε κάθε εξαγωγή. (26) Και στις δύο περιπτώσεις η σύγκριση κατέδειξε την ύπαρξη αμελητέου ντάμπινγκ για τον αιτούντα ο οποίος πραγματοποίησε εξαγωγές στην Ένωση κατά την ΠΕΕ. Δ. ΤΡΟΠΟΠΟΙΗΣΗ ΤΩΝ ΥΠΟ ΕΠΑΝΕΞΕΤΑΣΗ ΜΕΤΡΩΝ (27) Το περιθώριο του ντάμπινγκ όσον αφορά τον αιτούντα, που καθορίστηκε για την ΠΕΕ, ήταν αμελητέου επιπέδου. Συνεπώς προτείνεται να επιβληθεί, λόγω του περιθωρίου αμελητέου ντάμπινγκ, δασμός ύψους 0 ευρώ/τόνο και να τροποποιηθεί αναλόγως ο κανονισμός (ΕΚ) αριθ. 192/2007. E. ΚΑΤΑΓΡΑΦΗ (28) Σύμφωνα με τα ανωτέρω πορίσματα, η καταγραφή των εισαγωγών που επιβλήθηκε με τον κανονισμό (ΕΕ) αριθ. 653/2012 θα πρέπει να παύσει χωρίς καμία αναδρομική είσπραξη των δασμών αντιντάμπινγκ. ΣΤ. ΚΟΙΝΟΛΟΓΗΣΗ ΚΑΙ ΔΙΑΡΚΕΙΑ ΙΣΧΥΟΣ ΤΩΝ ΜΕΤΡΩΝ (29) Τα ενδιαφερόμενα μέρη ενημερώθηκαν σχετικά με τα ουσιώδη πραγματικά περιστατικά και το σκεπτικό βάσει των οποίων υπήρχε η πρόθεση να επιβληθεί δασμός αντιντάμπινγκ 0 EUR/τόνο σε εισαγωγές του υπό εξέταση προϊόντος από τον αιτούντα, και να τροποποιηθεί ο κανονισμός (ΕΚ) αριθ. 192/2007 αναλόγως. Οι παρατηρήσεις τους εξετάστηκαν και ελήφθησαν υπόψη, όπου κρίθηκε σκόπιμο. (30) Αυτή η επανεξέταση δεν επηρεάζει την ημερομηνία κατά την οποία λήγουν τα μέτρα που επιβλήθηκαν με τον κανονισμό (ΕΚ) αριθ. 192/2007 δυνάμει του άρθρου 11 παράγραφος 2 του βασικού κανονισμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Το άρθρο 1 παράγραφος 2 του κανονισμού (ΕΚ) αριθ. 192/2007 τροποποιείται με την ακόλουθη προσθήκη στον πίνακα όσον αφορά τους παραγωγούς της Ταϊβάν: Χώρα || Εταιρεία || Δασμός αντιντάμπινγκ (ευρώ/τόνο) || Πρόσθετος κωδικός TARIC Ταϊβάν || Lealea Enterprise Co., Ltd || 0 || A996 2. Οι τελωνειακές αρχές καλούνται να παύσουν την καταγραφή των εισαγωγών του υπό εξέταση προϊόντος καταγωγής Ταϊβάν που παράγεται από τη LeaLea Enterprise Co., Ltd. 3. Εφαρμόζονται οι διατάξεις που ισχύουν για τους τελωνειακούς δασμούς, εκτός αν ορίζεται διαφορετικά. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, Για το Συμβούλιο Ο Πρόεδρος [1] ΕΕ L 59 της 27.2.2007, σ. 59 [2] ΕΕ L 301 της 30.11.2000, σ. 21. [3] ΕΕ C 55 της 24.2.2012, σ. 4. [4] EE L 343 της 22.12.2009, σ. 51. [5] EE L 301 της 30.11.2000, σ. 21. [6] ΕΕ L 59 της 27.2.2007, σ. 59 [7] ΕΕ C 55 της 24.2.2012, σ. 4. [8] ΕΕ L188 της 18.7.2012, σ. 8.